**Informatīvais ziņojums par** **Latvijas pieteikšanos finansējumam**

**Covid-19 testu veikšanai**

**programmā “Ārkārtas atbalsta instruments”**

1. **Vispārīga informācija par ES digitālo Covid sertifikātu**

Eiropas Parlamenta un Padomes regula par sadarbspējīgu Covid-19 vakcinācijas, testēšanas un pārslimošanas sertifikātu (ES digitālais Covid sertifikāts) izdošanas, verifikācijas un akceptēšanas satvaru nolūkā atvieglot personu brīvu pārvietošanos Covid-19 pandēmijas laikā[[1]](#footnote-2) paredz ieviest sadarbspējīgu Covid-19 vakcinācijas, testēšanas un pārslimošanas izdošanas, verifikācijas un akceptēšanas satvaru, lai atvieglotu sertifikāta turētāju tiesību uz brīvu pārvietošanos izmantošanu Covid-19 pandēmijas laikā.

Regula nosaka trīs dažādus ES digitālos Covid sertifikātus:

1) sertifikātu, kas apliecina, ka sertifikāta turētājs ir vakcinēts pret Covid-19 (“vakcinācijas sertifikāts”);

2) sertifikātu, kurā norādīts sertifikāta turētāja saņemtais Covid-19 testa rezultāts un datums, kurā veikts NAAT (nukleīnskābes amplifikācijas tests) tests vai ātrā antigēna tests, kas minēts ES Covid-19 ātro antigēna testu kopīgajā un atjauninātajā sarakstā , kurš izveidots, pamatojoties uz Padomes Ieteikumu 2021/C 24/0121 (“testēšanas sertifikāts”);

3) sertifikāts, kas apliecina, ka sertifikāta turētājs saskaņā ar pozitīvu NAAT testu ir pārslimojis SARS-CoV-2 infekciju (“pārslimošanas sertifikāts”).

Vispārēja, savlaicīga un izmaksu ziņā pieejama piekļuve Covid-19 vakcīnām **un testiem SARS-CoV-2 infekcijas noteikšanai**, kas ir pamats ES digitālo Covid sertifikātu izdošanai, ir izšķiroši svarīga cīņā pret Covid-19 pandēmiju un būtiska, lai atjaunotu pārvietošanās brīvību ES. **Lai atvieglotu tiesību uz brīvu pārvietošanos izmantošanu, dalībvalstis tiek mudinātas nodrošināt izmaksu ziņā pieejamas un plaši pieejamas testēšanas iespējas**, ņemot vērā to, ka pirms šīs regulas piemērošanas dienas, ne visiem iedzīvotājiem būs bijusi iespēja vakcinēties.

Covid-19 pandēmijas sākumā dalībvalstis Covid-19 diagnostikai parasti izmantoja reversās transkripcijas polimerāzes ķēdes reakciju (RT-PCR), kas ir nukleīnskābes amplifikācijas tests (*NAAT*), kuru izmanto Covid-19 diagnostikai un kuru Pasaules Veselības organizācija un Eiropas Slimību un profilakses centrs uzskata par visuzticamāko metodi saslimušo un kontaktu testēšanai. Kopš pandēmijas sākuma EStirgū ir ienākuši ātrāki un lētāki jaunās paaudzes testi, proti, tā sauktie ātrie antigēna testi, kas nosaka vīrusa proteīnu (antigēnu) klātbūtni, lai atklātu esošu SARS-CoV-2infekciju.

Padomes 2021. gada 22. janvāra Ieteikums nosaka vienotu satvaru ātro antigēna testu izmantošanai un validēšanai un Covid-19 testa rezultātu savstarpējai atzīšanai ES un paredz Covid-19 ātro antigēna testu kopīga saraksta izveidi. Uz minētā ieteikuma pamata 2021. gada 18. februārī Veselības drošības komiteja vienojās par Covid-19 ātro antigēna testu kopīgu sarakstu, kurā iekļauti ātrie antigēna testi, kuru rezultātus dalībvalstis savstarpēji atzīs. Veselības drošības komiteja 2021. gada 11. maijā pieņēma atjauninātu ātro antigēna testu sarakstu, palielinot to ātro antigēna testu skaitu, kuri atzīti par atbilstošiem kvalitātes kritērijiem, līdz 83.

Ātrie antigēna testi ir mazāk jūtīgi nekā NAAT testi un tie nosaka inficēšanos, ja cilvēka organismā jau ir augsta vīrusa slodze un cilvēks ir infekciozs, kamēr NAAT testi atklāj SARS-CoV-2 infekciju jau agrīnās stadijās, kamēr cilvēks vēl nav infekciozs. Ņemot vērā minēto NAAT testiem ir pieļaujams lielāks intervāls to veikšanai pirms konkrētā pasākuma, savukārt ātrie antigēna testi ir jāveic pēc iespējas tuvāk konkrētajam notikumam.

Regulas apsvērumu sadaļā minēts, ka ātro antigēna testu izmantošana atvieglotu testa rezultāta sertifikātu izdošanu par pieņemamu cenu un ka viegla piekļuve lētiem ātriem antigēna testiem, kas atbilst kvalitātes kritērijiem, var palīdzēt samazināt izmaksas iedzīvotājiem, jo īpaši personām, kas katru dienu vai bieži šķērso robežas saistībā ar darbu vai mācībām, lai apmeklētu tuvus radiniekus, dotos pēc medicīniskās palīdzības vai aprūpētu tuviniekus, citiem ceļotājiem, kuri veic būtiskas funkcijas vai kuriem ir būtiska vajadzība ceļot, personām ekonomiski nelabvēlīgā situācijā un studentiem.

1. **Ārkārtas atbalsta instrumenta finansējums Covid-19 testu veikšanai digitālo Covid testēšanas sertifikātu izsniegšanai**

Lai atbalstītu dalībvalstu testēšanas jaudu un uzlabotu iedzīvotājiem pieejamību Covid-19 testiem, lai saņemtu sadarbspējīgu testēšanas sertifikātu, Eiropas Komisija ir mobilizējusi 100 miljonus EUR vairāk testu veikšanai. Finansējums dalībvalstīm tiks piešķirts no Ārkārtas atbalsta instrumenta *(Emergency Support Instrument*).

Veselības ministrija 2021.gada 7.jūnijā ir saņēmusi no Eiropas Komisijas uzaicinājumu iesniegt informāciju par Latvijas atbildīgo iestādi, kura tiek deleģēta iesniegt projekta pieteikumu finansējuma saņemšanai Covid-19 testu veikšanai no Ārkārtas atbalsta instrumenta.

Atbalsts dalībvalstīm tiks piešķirts grantu veidā, kuru dalībvalsts varēs izmantot iepirkumam un testu veikšanai. Granta ietvaros iegādātie testi izmantojami gadījumos, ja personai nepieciešams sadarbspējīgs testēšanas sertifikāts.

Grants būs pieejams:

· polimerāzes ķēdes reakcijas (RT-PCR) un ātro antigēnu testu (RAT) iegādes izmaksu segšanai;

· darbaspēka izmaksām, kas nepieciešamas paraugu ņemšanai, testu veikšanai un rezultātu apstrādei.

Eiropas Komisija noteiks katra testa standarta izmaksas.

Pamatojoties uz pieejamo finansējumu un testu standarta izmaksām, katrai dalībvalstij, atbilstoši noteiktam testu skaitam, tiks piešķirta vienreizēja summa.

Vienreizēji izmaksājamā summa tiks noteikta katrai iesaistītajai dalībvalstij granta sagatavošanas laikā, pamatojoties uz kopējo PCR un / vai RAT testu skaitu, ko katra dalībvalsts apņemsies iegādāties. Valstu iestādēm būs jāpierāda, ka tās ir izmantojušas testus, lai izsniegtu digitālos Covid testēšanas sertifikātus pārrobežu ceļojumiem ES. To apliecinās sertifikātu skaits, kas tiks izsniegti katrā dalībvalstī, pamatojoties uz Covid-19 testu, vēl nenoteiktā atbilstības periodā. Atbilstības perioda beigās dalībvalstīm būs jāziņo.

Pilna informācija par aprēķināšanā izmantotajām standarta izmaksām, finansējuma sadali un finansēto testu skaitu tiks sniegta institūcijām, kuras deleģētas iesniegt granta pieteikumus, uzaicinot tās pieteikties.

Iespējamie granta saņēmēji ir valsts iestādes, kas atbild par diagnostikas testu nodrošināšanu. Katrā dalībvalstī var noteikt tikai vienu granta saņēmēju.

Dalībvalstīm sava ieinteresētība ir jāpauž līdz ceturtdienas, 10. jūnija, darba dienas beigām, nosūtot šādu informāciju:

1. Norīkotās valsts iestādes nosaukums

2. E-pasta adrese

3. Kontaktpersona

Provizoriskais granta saņemšanas grafiks:

- Intereses paušana: termiņš 2021.gada 10. jūnijs

- Pieteikšanās periods: no 2021.gada15. līdz 22. jūnijam

- Pieteikumu izvērtēšana: līdz 2021.gada jūnija beigām

- Granta līgumu parakstīšana: 2021.gada jūlijs

Par atbildīgo iestādi pieteikties finansējumam programmā “Ārkārtas atbalsta instruments” Covid-19 testu veikšanai tiek deleģēts Nacionālais veselības dienests.

Veselības ministrs D.Pavļuts

Boltāne 67876154

laura.boltane@vm.gov.lv

1. Eiropas Parlamentā regulas projekts pieņemts 2021.gada 9.jūnijā. Regula stāsies spēkā 2021.gada 1.jūlijā. [↑](#footnote-ref-2)